《丰泽园御试论赋蒙赐饮馔仰聆训诲恭纪》
清代·杨名时

圣代文明盛，薰风禁篽开。温纶宣玉阙，彩仗莅仙台。

捧日弹冠宣，承恩珥笔陪。荣光浮太液，瑞霭接蓬莱。

漾楫清荷里，维舟翠荻隈。华班佳树下，珍膳御厨来。

散步通璇圃，环池藉绣苔。香分天禄札，文待孟坚才。

湛露沾天泽，需云挹帝杯。炉烟临水泛，苑鸟隔花催。

纳卷劳询问，随人赐剪裁。重闻申巽命，窃幸荷深培。

顾分弥知惕，扪衷敢自猜。抒诚盟夙夕，秉训凛昭回。

永戒虚憍习，期殚樗栎材。皇仁逾海岳，何以效涓埃。

作者简介：（1661—1737）江苏江阴人，字宾实，号凝斋。康熙三十年进士。历任检讨、侍读，累官云南巡抚。雍正间擢云贵总督，因题本误载密谕获罪，旋革职。高宗即位，召入京师，赐礼部尚书衔兼领国子监祭酒，兼直上书房、南书房。治理学。有《易义随记》、《诗义记讲》等。